SA Nasionale Weermag bykans ten gronde | Maroela Media
Mapisa-Nqakul en genl. Shoke (regs) in die parlement. Foto: Twitter
Die Suid-Afrikaanse Nasionale Weermag (SANW) is byna by omdraai verby op die pad om ten gronde te gaan, het die minister van verdediging, Nosiviwe Mapisa-Nqakula, en die hoof van die SANW, genl. Solly Shoke, vanoggend in die parlement gesê.
Hulle het die parlementêre mediakorps toegespreek voor die parlementêre debat oor die verdedigingsbegroting.
"Ons het 'n groot, groot, groot probleem," het Shoke gesê oor die feit dat die verdedigingsbegroting in reëele terme bly krimp, ook relatief tot die verdedigingsbesteding van ander lede van die Suider-Afrikaanse Ontwikkelingsgemeenskap.
Die nuuskonferensie het bitter min klinkklare antwoorde, en nog minder aanduiding van denkprosesse gegee oor wat die weermag sou doen aan aktuele kwessies waaroor hulle 'n verskil sou kon maak indien hulle 'n groter begroting sou kry, of oor waar sulke geld vandaan moet kom.
Wat die invloei van onwettige immigrante betref, het die minister gesê die weermag moet 22 kompanjies op die grens hê vir doeltreffende grensbeheer pleks van die huidige 15.
Toe sy gevra is wat daardie soldate prakties sou kon doen om immigrante stop te sit, het sy net gesê beter tegnologie sou aangewend word.
Oor die ontplooiing van die weermag om bendegeweld op die Kaapse Vlakte teen te werk het sy toegegee dat die weermag nie opgelei is om stedelike burgerlike geweld te bestry nie, en dat 'n kontingent van die SANW nou al 'n week in Kaapstad is, maar nog nie die barakke verlaat het nie omdat hulle wag op intelligensieverslae en nie 'n onttrekkingstrategie het nie.
In die week dat die weermag in die barakke sit, is 43 mense gewelddadig dood op die Kaapse Vlakte.
Sy en Shoke het in antwoord op vrae nie geweet of die weermag die magte sou hê om huise te deursoek en beslag te lê op onwettige goedere nie. Nogtans het die minister groot aansprake gemaak.
"Ons verwag robuuste optrede. Die weermag sal hulle nie laat intimideer deur misdadigers nie. Die uitdrukking is dat die weermag net drie dinge verstaan: kapstewel, geweerloop en koeël (boot, barrel and bullet)," het sy laat hoor.
Mapisa-Nqakula het ook gesê niemand het nog met haar gepraat oor die minister van behuising, water en sanitasie, Lindiwe Sisulu, se stellings verlede week dat die kostelose oorname van staatsgrond in Kaapstad (met klaarblyklike verwysing na onder meer weermaggrond by Ysterplaat, Youngsfield en Wingfield) haar departement se eerste bydrae tot grondhervorming is nie.
Betreffende oudpres. Jacob Zuma se aanspraak dat buitelandse intelligensiedienste hom tydens sy ampstermyn wou vermoor, kon Mapisa-Nqakula nie bevestig of ontken dat militêre intelligensie van so iets bewus was nie.
Sy het egter wel 'n mening daaroor, naamlik dat moontlike sluipmoordpogings deel van enige staatshoof se lewenswerklikheid is en dat dit dus verwag kan word.
Nosiviwe Mapisa-Nqakula Suid-Afrikaanse Weermag
Binne 25jaar een van die beste weermagte ter wereld tengronde laat gaan. Pathetic.
Sal beter wees as dit heeltemaal ten gronde gaan.
Al oorlog wat hierdié bende en hul meesters kan wen, is dié teen diegene oor wie se veiligheid hul eintlik moet waak.
…dit het hulle 'n rukkie gevat om dit agter te kom …
Die SA regering kan nie bekostig om 'n effektiewe weermag te finansier nie. Ontbind die weermag eerder en skuif die beskikbare fondse na areas soos laekostebehuising en landbou waar die geld dringend nodig is.